Soos Pramod e.a. (2006:426) opmerk, benodig ’n digitaliseringsprojek gepaste hardeware (apparatuur), soos skandeerders en rekenaars, en die regte sagteware om die projek binne ’n realistiese tydraamwerk te voltooi. Hier moet die projekleier hom vergewis van wat op die mark bestaan, én van wat die behoeftes van die projek is. Wat hardeware aanbetref, moet die regte skandeerder en rekenaar(s) gekies word om die formaat van die oorspronklike dokumente te akkommodeer – dit is byvoorbeeld oorbodig om ’n duurder oorhoofse skandeerder aan te skaf vir koerantknipsels wat op A4-papier geplak is, maar ’n sogenaamde flatbed is totaal ongeskik vir die skandering van groot getalle boeke.